Työttömyyskassat katsovat, että Anttilan irtisanotut työntekijät eivät saa elokuisen palkankorotuksen vuoksi työttömyyspäivärahaa ensimmäisen viikon aikana.

Anttila antoi työntekijöille palkankorotuksen elokuun alussa.

Työttömyyskassat tulkitsevat sen bonukseksi.

Konkurssipesän pesänhoitaja on pöyristynyt työttömyyskassojen tulkinnasta.

Anttila irtisanoo noin 1300 työntekijää, ja osa tavarataloista on jo suljettu. RAIJA SUOPAJÄRVI

Anttila on antanut 4. elokuuta lähtien työntekijöilleen 10 prosentin palkankorotuksen, joka näyttää nyt koituvan työntekijöille enemmän haitaksi kuin hyödyksi. Finanssivalvonta ja työntekijöiden työttömyyskassat ovat ilmoittaneet Anttila Oy:n konkurssipesälle, että tavaratalojen työntekijöille annettua palkankorotusta pidetään työsuhteen päättämistä koskevana sopimuksena, niin sanottuna kultaisena kädenpuristuksena.

Elokuussa annetun palkankorotuksen vuoksi työntekijällä ei ole irtisanomisen jälkeen oikeutta saada työttömyyskassalta työttömyyspäivärahaa noin viikon ajalta työntekijän normaalin viiden päivän omavastuuajan lisäksi. Palkankorotuksesta hyötyisivät vain ne, jotka saavat töitä heti Anttilan työsuhteen loputtua.

Anttilan konkurssipesän pesänhoitaja Mikko Tiilikka on pöyristynyt työttömyyskassojen tulkinnasta. Tiilikka toivoo, että kassat muuttavat päätöstään. Hänen mukaansa palkankorotuksessa ei ole kyse kultaisesta kädenpuristuksesta.

– On aika kornia puhua kultaisesta kädenpuristuksesta, kun kyse on työntekijäryhmästä, joka tienaa pari tuhatta euroa kuukaudessa. Kysymys on selkeästi muuttuneista työolosuhteista, jonka perusteella on annettu pysyvä palkankorotus, Tiilikka sanoo.

Pettynyttä palautetta

Tiilikan mukaan on kummallista, että työntekijöiden omat työttömyyskassat ovat työntekijöitä vastaan. Hän korostaa, että Finanssivalvonta on vain antanut suosituksen, ja päätös on lopulta työttömyyskassan.

– Kassa käytännössä pakottaa työttömät jäsenensä oikeusprosessiin tässä asiassa, mikä on mielestäni kovin hassunoloista.

Jos työntekijän palkka on normaalisti 1900 euroa kuussa, hän on saanut elokuusta lähtien 2090 euroa kuussa. Jos työntekijä esimerkiksi irtisanotaan lokakuun alussa, on hän ehtinyt saada vain kahden kuun ajan 190 eurolla korotettua kuukausipalkkaa. Tämän vuoksi työntekijät voivat menettää viikon työttömyyspäivärahat.

– Kaikki summat ovat isoja tälle työntekijäryhmälle, jota asia koskee. Puhumattakaan siitä, että jokainen lähtee valittamaan tästä ratkaisusta itse kassaa vastaan.

Työntekijöille lähetettiin asiasta kirje, jossa kerrottiin tilanteesta ja konkurssipesä lupasi pyrkiä vielä vaikuttamaan siihen, että työttömyyskassat ja finanssivalvonta muuttaisivat linjaustaan.

Kirjeen mukaan työttömyyskassat vaativat Anttilan konkurssipesältä uusia palkkatodistuksia jokaisesta työttömäksi jääneestä työntekijästä, jotta ne voisivat periä takaisin jo myönnettyjä työttömyyspäivärahoja ja pienentää tällä tulkinnalla ansiosidonnaisen päivärahan määrää työntekijöiltä, jotka ovat saaneet palkankorotuksen.

Tiilikan mukaan työntekijät ovat olleet ihmeissään kassojen tulkinnasta.

– On tullut kovin pettynyttä palautetta, erityisesti kassaa ja liittoa kohtaan.